Poul Jan Poulsen
Poul Jan Poulsen var en dansk antikvarboghandler. Poul Jan Poulsen blev uddannet boghandler hos Knud Rasmussens Boghandel i København i 1961. Straks efter og frem til 1981 var han ansat i Boghallens Antikvariat på Rådhuspladsen i København, og fra 1981 hos Rosenkilde & Bagger i Kronprinsensgade indtil firmaet lukkede i 1994. Herefter var han ansat i Harcks Antikvariat i Fiolstræde til 2000, hvorefter han til 2014 drev eget antikvariat, Aldus, på Frederiksberg.
Poul Jan Poulsen har gennem alle årene været centralt placeret i både dansk og international antikvarboghandel. Fra 1988 til 2006 var han formand for Den Danske Antikvarboghandlerforening - siden da foreningens æresmedlem. Fra 1991 til 2012 var han med i ledelsen af The International League of Antiquarian Booksellers (ILAB), der omfatter 22 nationale foreninger og op imod 2000 medlemmer i 34 lande. Ved sin fratræden blev han udnævnt til Treasurer of Honour and Member of Honour. I alle årene har Poul Jan Poulsen tillige været medlem af af Dansk Bibliofil-Klubs bestyrelse.
Poul Jan Poulsens store sagkundskab inden for bibliofili og boghistorie gjorde ham tidligt til en autoritet inden for sit fag og i bogsamlerkredse verden over.